CELEX: 32017R0836
Language: lt
Date: 2017-01-11 00:00:00
Title: 2017 m. sausio 11 d. Komisijos deleguotasis reglamentas (ES) 2017/836, kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, III priedas

18.5.2017   
            
            
               LT
            
            
               Europos Sąjungos oficialusis leidinys
            
            
               L 125/1
            
         KOMISIJOS DELEGUOTASIS REGLAMENTAS (ES) 2017/836
   2017 m. sausio 11 d.
   kuriuo iš dalies keičiamas Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, III priedas
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 207 straipsnį,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 10 straipsnio 4 dalį,
   kadangi:
   
               (1)
            
            
               bendrųjų lengvatinių muitų tarifų sistemos (toliau – BLS) lengvatomis besinaudojanti šalis gali prašyti leisti pasinaudoti papildomomis muitų tarifų lengvatomis, taikomomis pagal specialią darnaus vystymosi ir gero valdymo skatinamąją priemonę (BLS+). Tuo tikslu Reglamento (ES) Nr. 978/2012 9 straipsnio 1 dalyje nustatyti konkretūs muitų tarifų lengvatų teikimo pagal BLS+ tinkamumo kriterijai. Šalis turėtų būti laikoma pažeidžiama dėl diversifikacijos stokos ir nepakankamo integravimosi į tarptautinę prekybos sistemą. Ji turėtų būti ratifikavusi visas Reglamento (ES) Nr. 978/2012 VIII priede išvardytas konvencijas ir naujausiose atitinkamų stebėsenos įstaigų išvadose neturėtų būti nustatyta didelių bet kurios iš šių konvencijų veiksmingo įgyvendinimo pažeidimų. Dėl nė vienos iš tų konvencijų šalis neturėtų būti pareiškusi išlygų, draudžiamų pagal bet kurią iš tų konvencijų arba taikant Reglamento (ES) Nr. 978/2012 9 straipsnį laikomų nesuderinamomis su tos konvencijos objektu ir tikslu. Ji turėtų be išlygų sutikti vykdyti pagal kiekvieną konvenciją nustatytus ataskaitų teikimo reikalavimus ir prisiimti teisiškai privalomus įsipareigojimus, nurodytus Reglamento (ES) Nr. 978/2012 9 straipsnio 1 dalies d, e ir f punktuose;
            
         
               (2)
            
            
               BLS lengvatomis besinaudojanti šalis, norinti naudotis BLS+ lengvatomis, turi pateikti prašymą ir išsamią informaciją apie atitinkamų konvencijų ratifikavimą, savo išlygas bei kitų konvencijos šalių prieštaravimus toms išlygoms ir savo teisiškai privalomus įsipareigojimus;
            
         
               (3)
            
            
               Komisijai suteikti įgaliojimai priimti deleguotuosius aktus Reglamento (ES) Nr. 978/2012 III priedui nustatyti ir iš dalies keisti, kad įtraukus prašymą pateikusią šalį į BLS+ lengvatomis besinaudojančių šalių sąrašą jai būtų teikiamos BLS+ lengvatos;
            
         
               (4)
            
            
               2016 m. liepos 12 d. Komisija gavo Šri Lankos Demokratinės Socialistinės Respublikos (toliau – Šri Lanka) prašymą taikyti BLS+;
            
         
               (5)
            
            
               Komisija išnagrinėjo pagal Reglamento (ES) Nr. 978/2012 10 straipsnio 1 dalies nuostatas pateiktą Šri Lankos prašymą taikyti BLS+ ir nustatė, kad Šri Lanka atitinka sąlygas. Todėl BLS+ Šri Lankai turėtų būti taikoma nuo šio reglamento įsigaliojimo. Reglamento (ES) Nr. 978/2012 III priedas turėtų būti atitinkamai iš dalies pakeistas;
            
         
               (6)
            
            
               vadovaudamasi Reglamento (ES) Nr. 978/2012 13 straipsniu Komisija turėtų nuolat peržiūrėti Šri Lankos susijusių konvencijų ratifikavimo padėtį ir stebėti, kaip jos veiksmingai įgyvendinamos ir kaip Šri Lankos Vyriausybė bendradarbiauja su atitinkamomis stebėsenos įstaigomis,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 978/2012 III priedo atitinkamai B ir A skiltyse įrašoma ši šalis ir atitinkamas raidinis kodas:
   
      
                  „Šri Lanka
               
               
                  LK“
               
            
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. sausio 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 303, 2012 10 31, p. 1.